《兴陵》
明代·易训

白云漠漠覆层峦，独上荒陵掩泪看。抔土未乾人盗去，寝园无主火烧残。

回肠暗应猿声断，落日愁添垄色寒。惆怅西郊寒食节，春风谁与荐芳兰。

作者简介：易训，字宣人。奇际第三子。新会人。尝与诸名流重结南园诗社，陈恭尹极重之。后适苍梧，得瘴疾，卒年二十八。著有《东樵遗集》。清陈伯陶《胜朝粤东遗民录》卷三有传。